**NACRT**

**ZAKON O IZMJENAMA I DOPUNAMA ZAKONA O DRŽAVNOM TUŽILAŠTVU**

**Član 1**

 U Zakonu o Državnom tužilaštvu („Službeni list CG“, br. 11/15, 42/15, 80/17, 10/18, 76/20 i 59/21) član 8 mijenja se i glasi:

„**Član 8**

Rukovodioci državnih tužilaštava i državni tužioci ostvaruju pravo na zaradu, naknadu zarade, dodatak na zaradu i druga prava u vezi sa vršenjem tužilačke funkcije, u skladu sa zakonom kojim se uređuju zarade nosilaca pravosudnih funkcija.

Rukovodioci državnih tužilaštava i državni tužioci ostvaruju prava iz rada i po osnovu rada u skladu sa zakonom i opštim propisima o radu.“

**Član 2**

 U članu 16 stav 2 riječ „otkrivanju“ zamjenjuje se riječju „dokazivanju“, a riječi: „i njihovih učinilaca“ brišu se.

**Član 3**

 U članu 18 stav 3 tač. 1 i 2 mijenjaju se i glase:

 „1) pet državnih tužilaca koji imaju stalnu funkciju i najmanje pet godina radnog iskustva u obavljanju tužilačke funkcije, od kojih po jedan državni tužilac iz Vrhovnog državnog tužilaštva, Specijalnog državnog tužilaštva i iz viših državnih tužilaštava, a jedan iz osnovnih državnih tužilaštava, a koje bira i razrješava Konferencija državnih tužilaca;

2) tri ugledna pravnika koje bira i razrješava Skupština Crne Gore (u daljem tekstu: Skupština), na predlog nadležnog radnog tijela, od kojih najviše jedan iz reda advokata.”

Stav 4 mijenja se i glasi:

“Za člana Tužilačkog savjeta iz reda državnih tužilaca ne može biti izabrano lice koje je bračni ili vanbračni supružnik odnosno partner u zajednici života lica istog pola ili srodnik poslanika, člana Vlade i Predsjednika Crne Gore ili lica kojeg bira, imenuje ili postavlja Skupština, Predsjednik Crne Gore ili Vlada, u pravoj liniji bez obzira na stepen srodstva, u pobočnoj liniji do drugog stepena srodstva ili srodnik po tazbini do prvog stepena.”

**Član 4**

 U članu 19 stav 1 riječi: „četiri godine” zamjenjuju se riječima: „pet godina”.

**Član 5**

 U članu 20 stav 4 mijenja se i glasi:

 „Konferencija državnih tužilaca bira i razriješava predsjednika Komisije za praćenje primjene Etičkog kodeksa državnih tužilaca (u daljem tekstu: Komisija za Etički kodeks državnih tužilaca) i njihovog zamjenika.

**Član 6**

Član 21 briše se.

**Član 7**

 U članu 22 poslije stava 4 dodaje se novi stav koji glasi:

 „Poslovnik iz stava 4 ovog člana objavljuje se na internet stranici Vrhovnog državnog tužilaštva.”

**Član 8**

 U članu 23 stav 2 mijenja se i glasi:

“Komisija za izbor ima predsjednika i dva člana, koji imaju zamjenike.”

 Posle stava 2 dodaje se novi stav koji glasi:

“Predsjednika, članove Komisije za izbor i njihove zamjenike iz reda državnih tužilaca bira proširena sjednica Vrhovnog državnog tužilaštva, na predlog sjednica državnih tužilaca svih državnih tužilaštava.”

 U stavu 4 riječi: „četiri godine“ zamjenjuju se riječima: „pet godina“.

 Dosadašnji stav 3 postaje stav 4.

 **Član 9**

 U članu 24 stav 1 tačka 1 riječ „tri“ zamjenjuje se riječju „dva“.

 U stavu 2 riječ „devet“ zamjenjuje se riječju „osam“.

 U stavu 3 riječ „članova“ zamjenjuje se riječju „člana“.

**Član 10**

 U članu 25 stav 3 riječ „tri“ zamjenjuje se riječju „četiri“.

 U stavu 4 riječ „pet“ zamjenjuje se riječju „četiri“.

**Član 11**

 U članu 26 stav 1 mijenja se i glasi:

„Za člana Tužilačkog savjeta iz reda uglednih pravnika može biti birano lice koje ima najmanje 40 godina života i lice koje je 15 godina radilo kao sudija, državni tužilac, advokat, notar, javni izvršitelj, profesor pravnih nauka ili na drugim pravnim poslovima i uživa lični i profesionalni ugled, koje nije osuđivano za krivična djela koja čine državne tužioce nedostojnim za obavljanje tužilačke funkcije u skladu sa ovim zakonom.“

U stavu 2 tačka 1 posle riječi “supružnik” stavlja se zarez i dodaju riječi: ”odnosno partner u zajednici života lica istog pola.”

U stavu 2 tačka 2 riječi: “član ili funkcioner političkih partija“ zamjenjuju se riječima: “funkcioner političkih organizacija, odnosno partija”.

 U stavu 2 tačka 3 posle riječi „obavljalo“ dodaju se riječi: “sudijsku ili“.

**Član 12**

 U članu 27 stav 1 riječi: „u Tužilačkom savjetu“ zamjenjuju se riječima: „Tužilačkog savjeta“.

**Član 13**

U članu 28 stav 1 riječi: „četiri godine“ zamjenjuju se riječima: „pet godina“.

Poslije stava 1 dodaje se novi stav koji glasi:

„Isto lice može biti birano za člana Tužilačkog savjeta najviše dva puta.“

**Član 14**

 U članu 30 stav 4 mijenja se i glasi:

 „Član Tužilačkog savjeta iz reda državnih tužilaca razrješava se i u slučaju kad mu je pravosnažno izrečena disciplinska sankcija za teže i najteže disciplinske prekršaje.“

**Član 15**

 U članu 32 stav 1 tačka 3 riječi: „potvrdi optužnica“ zamjenjuju se riječima: „pokrene krivični postupak“.

 U stavu 2 riječ „može“ zamjenjuje se riječju „će“, a poslije riječi: „disciplinske odgovornosti,“ dodaju se riječi: „za teži i najteži disciplinski prekršaj,“.

**Član 16**

 Poslije člana 34 dodaje se novi član koji glasi:

**„Javnost rada Tužilačkog savjeta**

Član 34a

Rad Tužilačkog savjeta je javan.

Izuzetno od stava 1 ovog člana, javnost će biti isključena prilikom raspravljanja u postupku utvrđivanja disciplinske odgovornosti rukovodilaca državnih tužilaštava i državnih tužilaca, razmatranja pritužbi na zakonitost rada rukovodilaca državnih tužilaštava i državnih tužilaca, kao i u postupku ocjenjivanja i razmatranja konkretnih predmeta.

 Izuzetno od stava 2 ovog člana, u postupku utvrđivanja disciplinske odgovornosti rasprava može biti javna ako to zahtijeva državni tužilac o čijoj se odgovornosti odlučuje.

Način ostvarivanja javnosti rada Tužilačkog savjeta bliže se uređuje poslovnikom Tužilačkog savjeta.”

**Član 17**

 Član 36 mijenja se i glasi:

„**Član 36**

 Radi efikasnijeg obavljanja poslova iz svoje nadležnosti Tužilački savjet može obrazovati komisije i vijeća.

Predsjednik Tužilačkog savjeta ne može biti predsjednik niti član komisija iz stava 1 ovog člana.

Komisije iz stava 1 ovog člana o svojim odlukama obavještavaju Tužilački savjet.

Članovi komisije iz stava 1 ovog člana, Komisije za etički kodeks državnih tužilaca, kao i diciplinski tužilac imaju pravo na neto naknadu za rad, koju utvrđuje Tužilački savjet, u visini do 40% prosječne bruto zarade u Crnoj Gori u prethodnoj godini, za mjesece u kojima su te komisije radile.

Način rada komisija iz stava 1 ovog člana uređuje se poslovnikom Tužilačkog savjeta.“

**Član 18**

U član 37 stav 1 tačka 4 mijenja se i glasi:

„ 4) ostvaruje međunarodnu saradnju u poslovima iz svoje nadležnosti;“.

U tački 5 riječ „obezbijeđuje“ zamjenjuju se riječju „prati“, a riječi: „Pravosudnog informacionog sistema“ zamjenjuju se riječima: „informacionog sistema pravosuđa“.

Posle tačke 11 dodaje se nova tačka koja glasi:

„11a) imenuje diciplinsko vijeće;“

U tački 12 poslije riječi „tužioca“ dodaju se riječi: “i zamjenika diciplinskog tužioca“.

U tački 13 poslije riječi „radu“ dodaju se riječi: “Tužilačkog savjeta“.

Posle tačke 14 dodaje se nova tačka koja glasi:

„14a) daje mišljenja na nacrte propisa koji se odnose na Državno tužilaštvo, kao i na nacrte propisa koji se odnose na zarade i ostvarivanje drugih prava i obaveza državnih tužilaca;“.

**Član 19**

 U članu 40 poslije stava 2 dodaju se dva nova stava koji glase:

 „Protiv odluka Tužilačkog savjeta o izboru kandidata za državnog tužioca, državnog tužioca i rukovodioca državnog tužilaštva, prestanku tužilačke funkcije i o drugim pravima i obavezama državnih tužilaca i rukovodilaca državnih tužilaštava upravni spor se može pokrenuti u roku od 15 dana od dana prijema odluke.

U upravnom sporu iz stava 3 ovog člana sud je dužan da donese odluku u roku od 45 dana od dana dostavljanja spisa predmeta.”

**Član 20**

 U članu 45 poslije stava 1 dodaju se dva nova stava koji glase:

„Kandidati za Vrhovnog državnog tužioca, uz prijavu na javni poziv dužni su da podnesu program rada koji sadrži viziju organizacije Državnog tužilaštva za mandat od pet godina.

Sadržaj programa rada iz stava 2 ovog člana utvrđuje Tužilački savjet.“

Dosadašnji st. 2 i 3 postaju st. 4 i 5.

**Član 21**

 Član 48 mijenja se i glasi:

„Isto lice može biti birano za Vrhovnog državnog tužioca najviše dva puta.

Po isteku vremena na koje je izabran i prestankom funkcije Vrhovnog državnog tužioca kad to sam zatraži, Vrhovni državni tužilac ostaje kao državni tužilac u Vrhovnom državnom tužilaštvu.

U slučaju iz stava 2 ovog člana, kao i u slučaju ostavke ili razrješenja Tužilački savjet određuje vršioca dužnosti vrhovnog državnog tužioca, iz reda državnih tužilaca iz Vrhovnog državnog tužilaštva.

Za vršioca dužnosti Vrhovnog državnog tužioca ne može biti određen član Tužilačkog savjeta iz reda državnih tužilaca u Vrhovnom državnom tužilaštvu.

Vršilac dužnosti vrhovnog državnog tužioca određuje se na period od šest mjeseci i isto lice ne može biti ponovo određeno za vršioca dužnosti Vrhovnog državnog tužioca.“

**Član 22**

U članu 50 stav 2 riječ „osam“ zamjenjuje se riječju „šest“.

Stav 4 mijenja se i glasi:

„Izuzetno od st. 2 i 3 ovog člana, za po tri državna tužioca u višim državnim tužilaštvima mogu biti birana lica koja su radila najmanje 12 godina kao sudije, državni tužioci, advokati, notari, profesori pravnih nauka ili na drugim pravnim poslovima, a za tri državna tužioca u Vrhovnom državnom tužilaštvu mogu biti birana lica koja su radila najmanje 15 godina kao sudije, državni tužioci, advokati, notari, profesori pravnih nauka ili na drugim pravnim poslovima.“

**Član 23**

U članu 51 stav 1 tačka 1 riječ „pet“ zamjenjuju se riječju „šest“.

**Član 24**

U članu 56 poslije stava 3 dodaje se novi stav koji glasi:

„Prilikom procjene iz stava 3 ovog člana, Tužilački savjet će naročito uzeti u obzir očekivana slobodna mjesta koja se mogu predvidjeti na osnovu opterećenja državnih tužilaštava i priliva broja predmeta u prethodne tri godine, proširenja nadležnosti državnih tužilaštava, očekivanog prestanka tužilacke funkcije, odluke o broju državnih tužilaca, kao i na osnovu broja slobodnih mjesta državnih tužilaca u prethodne tri godine.”

U stavu 4 riječ „kalendarske” zamjenjuje se riječju „tekuće”.

Dosadašnji st. 4 i 5 postaju st. 5 i 6.

**Član 25**

 U članu 60 stav 2 mijenja se i glasi:

”Pisano testiranje se ne sprovodi za lica iz stava 1 ovog člana, koja su ocijenjena na pravosudnom ispitu, osim ako kandidat zahtjeva da bude testiran.”

 Poslije stava 2 dodaje se novi stav koji glasi:

 „U slučaju sprovođenja pisanog testiranja u skladu sa stavom 2 ovog člana, kao kriterijum za izbor državnog tužioca uzima se ocjena na pisanom testu.”

 Dosadašnji st. 3, 4, 5, 6, 7 i 8 postaju st. 4, 5, 6, 7, 8 i 9.

**Član 26**

 Poslije člana 60 dodaje se novi član koji glasi:

„**Udaljenje sa pisanog testiranja**

**Član 60a**

Ako se kandidat na pisanom testiranju služi nedozvoljenim sredstvima, odnosno pisanim ili tehničkim pomagalima, biće udaljen sa testiranja, a Tužilački savjet na predlog komisije iz čl. 60 stav 1 ovog zakona donosi odluku kojom se tom kandidatu zabranjuje pristup pisanom testiranju u periodu od dvije godine dana od učinjene povrede.

U slučaju iz stava 1 ovog člana, smatraće se da kandidat nije položio pisani test, što Tužilački savjet konstatuje na predlog komisije iz čl. 60 stav 1 ovog zakona.”

**Član 27**

 U članu 62 stav 1 riječ „sačinjava“ zamjenjuje se riječju „utvrđuje“.

**Član 28**

 U članu 63 riječi: „Osnovno državno tužilaštvo u Podgorici“ zamjenjuju se riječima: „osnovno državno tužilaštvo prema prebivalištu, odnosno boravištu kandidata.“.

**Član 29**

 U članu 64 poslije stava 2 dodaje se novi stav koji glasi:

 „Tužilački savjet će rasporediti kandidate za državne tužioce na inicijalnu obuku, odnosno državne tužioce u državno tužilaštvo u koje su izabrani kad odluka o raspoređivanju postane pravosnažna.”

**Član 30**

 U članu 65 stav 1 riječi: „Osnovnom državnom tužilaštvu u Podgorici“ zamjenjuju se riječima: „osnovnom državnom tužilaštvu prema prebivalištu, odnosno boravištu kandidata“.

**Član 31**

 U članu 66 stav 1 riječi: „18 mjeseci“ zamjenjuju se riječima „6 mjeseci“.

 U stavu 2 riječi „Osnovnom državnom tužilaštvu u Podgorici“ zamjenjuju se riječima: „osnovnom državnom tužilaštvu prema prebivalištu, odnosno boravištu kandidata“.

**Član 32**

 Poslije člana 67 dodaje se novi član koji glasi:

„**Prava izabranog državnog tužioca**

**Član 67a**

Državni tužilac koji je, u skladu sa članom 67 ovog zakona, izabran u državno tužilaštvo van svog mjesta prebivališta, odnosno boravišta koje je udaljeno manje od 50 km u oba pravca od mjesta njegovog prebivališta, odnosno boravišta ima pravo na troškove prevoza.

 Ako je državno tužilaštvo u kojem je državni tužilac izabran u skladu sa članom 67 ovog zakona udaljeno 50 km i više u oba pravca od mjesta njegovog prebivališta, odnosno boravišta, državni tužilac ima pravo na troškove prevoza ili na naknadu stanarine, kao i pravo na naknadu troškova za odvojeni život od porodice, ako državni tužilac, kao ni član njegovog porodičnog domaćinstva nema stan, odnosno stambeni objekat u svojini, susvojini ili zajedničkoj svojini na području nadležnosti državnog tužilaštva u koje je državni tužilac izabran.

Članovima porodičnog domaćinstva iz stava 2 ovog člana smatraju se lica koja sa državnim tužiocem žive u zajedničkom domaćinstvu, i to:

- bračni ili vanbračni supružnik, odnosno partner u zajednici života lica istog pola;

- djeca rođena u braku ili van braka, usvojena i pastorčad;

- druga lica koja je državni tužilac, njegov bračni drug ili lice sa kojim živi u vanbračnoj zajednici, odnosno u zajednici života lica istog pola dužan po zakonu da izdržava, a koja sa njim stanuju u istom stanu, odnosno porodičnom stambenom objektu.

O pravu iz stava 1 ovog člana odlučuje Tužilački savjet, a sredstva za ostvarivanje tog prava obezbjeđuju se u budžetu državnog tužilaštva u koji je državni tužilac izabran.”

**Član 33**

 U nazivu poglavlja 7. poslije riječi „izbor“ dodaje se riječ „po“, a riječ „odnosno“ briše se.

Član 34

 U članu 81 poslije stava 3 dodaje se novi stav koji glasi:

 „Na prava državnog tužioca iz st. 2 i 3 shodno se primjenjuju odredbe člana 85a ovog zakona.”

Član 35

 U članu 82 stav 2 riječi: „rukovodiocem državnog tužilaštva” zamjenjuju se riječima: „pribavlja mišljenje rukovodioca državnog tužilaštva”.

Član 36

 Član 84 mijenja se i glasi:

 „U slučaju reorganizacije Državnog tužilaštva kojom se smanjuje ili ukida broj mjesta državnih tužilaca, Tužilački savjet može rasporediti na rad u drugo državno tužilaštvo istog stepena državnog tužioca bez njegovog pristanka.

U slučaju da u državnom tužilaštvu nijedan državni tužilac ne vrši tužilačku funkciju, Tužilački savjet može rasporediti na rad u to državno tužilaštvo, državnog tužioca iz državnog tužilaštva istog stepena, bez njegovog pristanka, za vrijeme dok se ne otklone razlozi koji su takvo stanje izazvali, a najduže do šest mjeseci.

U slučaju iz stava 2 ovog člana, državni tužilac ostvaruje prava iz člana 85a ovog zakona.”

**Član 37**

Član 85 mijenja se i glasi:

„**Trajno dobrovoljno premještanje državnih tužilaca**

**Član 85**

Tužilački savjet objavljuje oglas za trajno dobrovoljno premještanje državnih tužilaca na svojoj internet stranici.

Pravo da se prijave na oglas za trajno dobrovoljno premještanje imaju državni tužioci izabrani na stalnu funkciju, a koje žele da se trajno premjeste u drugo državno tužilaštvo iste nadležnosti i istog ili nižeg stepena i koji imaju ocjenu rada odličan ili dobar u skladu sa ovim zakonom.

Tužilački savjet utvrđuje listu prijavljenih kandidata koji ispunjavaju uslove iz stava 2 ovog člana, naročito vodeći računa o ocjeni rada koju je državni tužilac ostvario u skladu sa ovim zakonom, dužini tužilačkog staža, prebivalištu i porodičnim prilikama, državni tužilac kao i potrebama državnog tužilaštva u kojem državni tužilac vrši tužilačku funkciju i državnog tužilaštva u koji se premješta.

Tužilački savjet, na osnovu liste iz stava 3 ovog člana, donosi odluku o trajnom dobrovoljnom premještanju državnog tužioca u drugo drzavno tužilaštvo.

Protiv odluke iz stava 4 ovog člana prijavljeni kandidati mogu pokrenuti upravni spor.

Ako se protiv odluke o trajnom dobrovoljnom premještanju državnog tužioca pokrene upravni spor, Tužilački savjet može premjestiti državnog tužioca kad odluka o trajnom dobrovoljnom premještanju postane pravosnažna.”

Član 38

 Poslije člana 85 dodaje se novi član koji glasi:

„**Prava državnog tužioca koji je trajno dobrovoljno premješten**

 **Član 85a**

Državni tužilac koji je, u skladu sa članom 67 ovog zakona, premješten u državno tužilaštvo van svog mjesta prebivališta, odnosno boravišta koje je udaljeno manje od 50 km u oba pravca od mjesta njegovog prebivališta, odnosno boravišta ima pravo na troškove prevoza.

 Ako je državno tužilaštvo u kojem je državni tužilac premješten u skladu sa članom 67 ovog zakona udaljeno 50 km i više u oba pravca od mjesta njegovog prebivališta, odnosno boravišta, državni tužilac ima pravo na troškove prevoza ili na naknadu stanarine, kao i pravo na naknadu troškova za odvojeni život od porodice, ako državni tužilac, kao ni član njegovog porodičnog domaćinstva nema stan, odnosno stambeni objekat u svojini, susvojini ili zajedničkoj svojini na području nadležnosti državnog tužilaštva u koje je državni tužilac izabran.

Pod članovima porodičnog domaćinstva iz stava 1 ovog člana smatraju se lica koja sa državnim tužiocem žive u zajedničkom domaćinstvu, i to:

- bračni ili vanbračni supružnik, odnosno partner u zajednici života lica istog pola;

- djeca rođena u braku ili van braka, usvojena i pastorčad;

- druga lica koja je državni tužilac, njegov bračni drug ili lice sa kojim živi u vanbračnoj zajednici, odnosno u zajednici života lica istog pola dužan po zakonu da izdržava, a koja sa njim stanuju u istom stanu, odnosno porodičnom stambenom objektu.

O pravu iz stava 1 ovog člana odlučuje Tužilački savjet, a sredstva za ostvarivanje tog prava obezbjeđuju se u budžetu državnog tužilaštva u koje je državni tužilac premješten.”

**Član 39**

U članu 86 stav 1 poslije riječi: ”stalnu funkciju,” dodaju se riječi: “u skladu sa Planom za ocjenjivanje državnih tužilaca,”, a riječ „tri“ zamjenjuje se riječju „četiri“.

Stav 5 mijenja se i glasi:

„Ocjenjivanje rada državnog tužioca neće se sprovoditi ako je državni tužilac, u periodu za koji se vrši ocjenjivanje iz st. 1, bio odsutan najmanje dvije godine, odnosno ako je državni tužilac u periodu za koji se vrši ocjenjivanje iz stava 2 ovog člana, bio odsutan najmanje jednu godinu.”

**Član 40**

Član 89 mijenja se i glasi:

„**Stručno znanje državnog tužioca**

**Član 89**

Stručno znanje državnog tužioca ocjenjuje se na osnovu sljedećih podkriterijuma:

1. kvantitet rada;
2. kvalitet rada;

3) sposobnost planiranja i djelotvornog sprovođenja procesnih radnji;

4) vještina pripreme i vođenja spisa predmeta;

5) vještina korišćenja tužilačkog znanja i vještina postupanja;

6) stručno usavršavanje.

Kvantitet rada se ocjenjuje na osnovu broja završenih predmeta.

Kvalitet rada ocjenjuje se na osnovu broja, prihvaćenih optužnih predloga, potvrđenih optužnica, donijetih osuđujućih presuda i usvojenih žalbi.

Po osnovu kvantiteta rada državni tužilac ocjenjuje se ocjenom ne zadovoljava ako mu rezultati rada budu preko 20% ispod prosječnih mjerila kvantiteta rada u određenoj vrsti predmeta koje utvrđuje Tužilački savjet prema veličini državnog tužilaštva, a državni tužilac za to ne da opravdane razloge.

Sposobnost planiranja i djelotvornog sprovođenja procesnih radnji ocjenjuje se na osnovu sposobnosti državnog tužioca da organizuje i djelotvorno sprovodi procesne i upravne radnje, u skladu sa načelom efikasnosti i ekonomičnosti postupka.

Vještina pripreme i vođenja spisa predmeta ocjenjuje se na osnovu sposobnosti državnog tužioca da pripremi tužilački spis i definiše sve akte koji ga čine, koji bi trebali da budu jednostavni za korišćenje od strane svih zainteresovanih lica.

Vještina korišćenja tužilačkog znanja i postupanja ocjenjuje se na osnovu procjene državnog tužioca da tačno definiše predmet i pravilno prikupi dokaze radi donošenja tužilačke odluke, odnosno donošenja pravične presude, sposobnosti državnog tužioca da rukovodi izviđajem, odnosno istragom i da pred sudom zastupa optužni akt, uzimajući u obzir odluke Ustavnog suda i Evropskog suda za ljudska prava.

Stručno usavršavanje ocjenjuje se na osnovu svih aktivnosti državnog tužioca koje preduzima radi unaprjeđenja i primjene znanja i metoda u radu.”

**Član 41**

 Član 90 mijenja se i glasi:

 „Opšte sposobnosti za vršenje tužilačke funkcije ocjenjuju se na osnovu sljedećih podkriterijuma:

1) vještina komunikacije;

2) sposobnost organizacije i koordinacije zaposlenih u državnom tužilaštvu.

Vještina komunikacije se ocjenjuje na osnovu kvaliteta odnosa prema strankama, kolegama i zaposlenima u Državnom tužilaštvu u obavljanju tužilačke funkcije.

Sposobnost organizacije i koordinacije zaposlenih u državnom tužilaštvu ocjenjuje se na osnovu sposobnosti državnog tužioca da sarađuje, organizuje i kontroliše rad savjetnika, pripravnika i drugih zaposlenih koji rade sa njim.”

**Član 42**

Član 91 mijenja se i glasi:

„Ocjenjivanje rada državnog tužioca po kriterijumima iz člana 88 ovog zakona vrši se uvidom u:

1) deset pravosnažno završenih predmeta koji se biraju metodom slučajnog uzorka;

2) deset pravosnažno završenih predmeta koje državni tužilac sam izabere;

3) tri optužna akta po kojima je donijeta pravosnažna oslobađajuća odluka, koji se biraju metodom slučajnog uzorka;

4) deset predmeta koji se vode u krivičnom upisniku za razne predmete, koji se biraju metodom slučajnog uzorka;

5) deset predmeta u kojima su krivične prijave odbačene, koji se biraju metodom slučajnog uzorka;

6) statistički izvještaj o radu državnog tužioca, koji sadrži podatke o radu državnog tužioca, podatke iz evidencije o državnim tužiocima, podatke o broju pritužbi i odlukama po pritužbama na rad državnog tužioca;

7) zapisnike dobijene nadzorom rada državnog tužioca, za period ocjenjivanja; i

8) izvještaj pravnog lica ovlašćenog za obuku državnih tužilaca.

Ako u radu državni tužilac nema predmete iz stava 1 ovog člana, radi ocjenjivanja njegovog rada, Tužilački savjet će odrediti vrstu predmeta u koje će se izvršiti uvid.”

**Član 43**

U članu 92 poslije stava 1 dodaje se novi stav koji glasi:

 „Prilikom odabira predmeta iz stava 1 ovog člana neće se uzeti u obzir predmeti koji su delegirani usljed prenošenja stvarne i mjesne nadležnosti.”

 Dosadašnji st. 2 i 3 postaju st. 3 i 4.

**Član 44**

 U članu 96 stav 1 riječi: „dva podkriterijuma” zamjenjuju se riječima: „jednom podkriterijumu”.

 U stavu 2 posije riječi “dobar” tačka se zamjenjuje zarezom i dodaju riječi: „a nema ocjenu nezadovoljava.”.

 U stavu 4 riječ „kriterijuma” zamjenjuje se riječju „podkriterijuma”.

**Član 45**

 U članu 98 stav 1 riječi: „program obavezne kontinuirane obuke” zamjenjuju se riječima: „poseban program obuke”.

 Stav 3 briše se.

**Član 46**

 Poslije člana 107 dodaju se četiri nova člana koji glase:

**“Etički kodeks državnih tužilaca**

**Član 107a**

 Etičkim kodeksom državnih tužilaca utvrđuju se etička načela i pravila ponašanja državnih tužilaca i bliže uređuje postupak za utvrđivanje povreda Etičkog kodeksa državnih tužilaca.

Komisija za Etički kodeks državnih tužilaca

Član 107b

Komisija za Etički kodeks državnih tužilaca ima predsjednika i dva člana, koji imaju zamjenike.

Predsjednik Komisije za Etički kodeks državnih tužilaca i njegov zamjenik biraju se iz reda članova Tužilačkog savjeta koji nijesu iz reda državnih tužilaca.

 Dva člana Komisije za Etički kodeks državnih tužilaca i njihove zamjenike iz reda državnih tužilaca bira proširena sjednica Vrhovnog državnog tužilastva na predlog sjednica državnih tužilaca svih državnih tužilaštava.

Za člana Komisije za Etički kodeks državnih tužilaca iz reda državnih tužilaca i njegovog zamjenika može biti izabran državni tužilac koji:

- je obavljao tužilačku funkciju najmanje pet godina;

- nije disciplinski kažnjavan;

- nije prekšio Etički kodeks državnih tužilaca.

Komisija za Etički kodeks državnih tužilaca bira se na vrijeme od pet godina.

Član Komisije za Etički kodeks državnih tužilaca i njegov zamjenik razrješava se ako bude disciplinski kažnjeni ili prekrši Etički kodeks državnih tužilaca.

Komisija za Etički kodeks državnih tužilaca donosi odluke, daje mišljenja i smjernice, u skladu sa poslovnikom iz stava 10 ovog člana.

Izvještaj o radu Komisija za Etički kodeks državnih tužilaca dostavlja Tužilačkom savjetu, jednom godišnje, do 31. marta tekuće za prethodnu godinu.

Administrativno-tehničke poslove za potrebe Komisije za Etički kodeks državnih tužilaca vrši Sekretarijat Tužilačkog savjeta.

Bliži način izbora predsjednika i članova Komisije za Etički kodeks državnih tužilaca i njihovih zamjenika, način rada, slučajevi i način izuzeća predsjednika i članova i druga pitanja od značaja za rad te komisije uređuju se poslovnikom o radu Komisije za Etički kodeks državnih tužilaca.“

**Odluke Komisije za Etički kodeks državnih tužilaca**

**Član 107c**

Svako može podnijeti inicijativu Komisiji za Etički kodeks državnih tužilaca radi utvrđivanja da li je određeno ponašanje državnog tužioca u skladu sa Etičkim kodeksom državnih tužilaca.

Komisija za Etički kodeks državnih tužilaca, nakon sprovedenog postupka, donosi odluku kojom se odbija inicijativa iz stava 1 ovog člana ili utvrđuje povreda Etičkog kodeksa državnih tužilaca.

Ako Komisija za Etički kodeks državnih tužilaca u postupku po inicijativi iz stava 1 ovog člana ocijeni da u radnjama državnog tužioca postoje elementi disciplinskog prekršaja iz člana 108 ovog zakona, prekinuće postupak za utvrđivanje povrede Etičkog kodeksa državnih tužilaca i podnijeti inicijativu za utvrđivanje disciplinske odgovornosti državnog tužioca, a nakon toga i obustaviti postupak ako se utvrdi disciplinska odgovornost državnog tužioca.

Ako se ne utvrdi disciplinska odgovornost državnog tužioca, Komisija za Etički kodeks državnih tužilaca će nastaviti postupak i donijeti odluku da li postoji povreda Etičkog kodeksa državnih tužilaca.

Protiv odluke Komisije za Etički kodeks državnih tužilaca, može se izjaviti prigovor Tužilačkom savjetu u roku od osam dana od dana prijema odluke.

Po prigovoru iz stava 5 ovog člana Tužilački savjet odlučuje u roku od 30 dana od dana prijema prigovora.

**Mišljenje Komisije za Etički kodeks državnih tužilaca**

**Član 107d**

 Državni tužilac, odnosno rukovodilac državnog tužilaštva može se obratiti Komisiji za Etički kodeks državnih tužilaca radi davanja mišljenja da li bi određeno ponašanje predstavljalo povredu Etičkog kodeksa državnih tužilaca.”

Član 47

 Član 108 mijenja se i glasi:

 **„**Državni tužilac i rukovodilac državnog tužilaštva kao državni tužilac disciplinski odgovara za lakše, teže i najteže disciplinske prekršaje.

Lakši disciplinski prekršaj državnog tužioca je ako:

1. bez opravdanog razloga ne postupa u najmanje tri predmeta u zakonom propisanim rokovima;
2. bez opravdanog razloga ne dostavlja izvještaj ili informaciju na pisani zahtjev rukovodioca;
3. propusti da obavijesti rukovodioca o propuštanju zakonom propisanih rokova za postupanje po predmetu;

4) neopravdano kasni na najmanje tri zakazana pretresa;

5) ne pohađa obavezne programe obuke bez opravdanog razloga;

 6) ne ispunjava obaveze mentora kod inicijalne obuke i obuke pripravnika;

 7) bez opravdanog razloga ne prisustvuje Konferenciji državnih tužilaca;

 8) ne podnese predlog za razrješenje sudskog vještaka u skladu sa zakonom;

 9) ne podnese inicijativu za razrješenje tumača u skladu sa zakonom;

 10) bez opravdanog razloga postavi osumnjičenom branioca po službenoj dužnosti suprotno redosljedu sa spiska Advokatske komore.

Teži disciplinski prekršaj državnog tužioca je ako:

1. bez opravdanog razloga ne postupa u najmanje dva predmeta u zakonom propisanim rokovima, a usljed toga nastupi zastarjelost, nemogućnost vođenja postupka ili druge posljedice propisane zakonom;
2. bez opravdanog razloga ne dodje na najmanje dva zakazana pretresa;

3) propusti da traži izuzeće u predmetu u kojem je znao da postoji razlog za njegovo obavezno izuzeće;

4) onemogućava vršenje nadzora u skladu sa zakonom;

5) u vršenju tužilačke funkcije ili na javnom mjestu dovodi sebe u stanje ili se ponaša na način koji nije primjeren vršenju tužilačke funkcije;

6) se neprimjereno odnosi prema učesnicima postupka i zaposlenima u državnom tužilaštvu;

7) iznosi informacije koje je saznao postupajući u predmetima ili vršeći tužilačku funkciju;

8) koristi tužilačku funkciju za ostvarivanje svojih privatnih interesa i interesa svoje porodice ili sebi bliskih lica;

9) prihvata poklone ili ne dostavlja podatke o imovini i prihodima u skladu sa propisima kojima se uređuje sprječavanje sukoba interesa nakon pravosnažnosti odluke nadležnog suda;

10) neopravdano odsustvuje sa posla pet dana uzastopno;

11) javno iznosi mišljenje o predmetu koji nije postao pravosnažan;

Najteži disciplinski prekršaj državnog tužioca je ako:

1) je osuđen za djelo koje ga čini nedostojnim za vršenje tužilačke funkcije;

2) nestručno ili nesavjesno obavlja tužilačku funkciju.

Djelo iz stava 4 tačka 1 ovog člana je krivično djelo za koje se goni po službenoj dužnosti za koje je propisana kazna zatvora.

Pod nestručnim i nesavjesnim obavljanjem tužilačke funkcije smatra se ako državni tužilac:

1) bez opravdanih razloga ne ostvaruje najmanje 60% rezultata u pogledu kvantiteta rada u odnosu na prosječna mjerila kvantiteta u određenoj vrsti predmeta koje utvrđuje Tužilački savjet, osim ako državni tužilac ne da valjane razloge zbog kojih nije ostvario rezultate u pogledu kvantiteta rada;

2) započne vršenje poslaničke ili druge javne funkcije ili profesionalno obavljanje druge djelatnosti;

3) bude ocijenjen dva puta uzastopno ocjenom ne zadovoljava;

4) ima dva puta izrečenu disciplinsku sankciju za teže disciplinske prekršaje;

5) učini teži disciplinski prekršaj kojim je nanijeta značajna šteta po ugled državnog tužilaštva.

Član 48

 U članu 112 poslije stava 1 dodaje se novi stav koji glasi:

 “Disciplinski tužilac može pokrenuti istragu za utvrđivanje disciplinske odgovornosti državnog tužioca samoinicijativno.”

 Dosadašnji st. 2, 3 i 4 postaju st. 3, 4 i 5.

Član 49

 U članu 113 stav 2 riječ „je” zamjenjuje se riječju „nije”.

Član 50

 U članu 114 stav 2 mijenja se i glasi:

 “Disciplinsko vijeće čine tri člana Tužilačkog savjeta, i to dva člana iz reda državnih tužilaca i jedan član iz reda uglednih pravnika koji je predsjednik disciplinskog vijeća.”

Poslije stava 3 dodaje se novi stav koji glasi:

 „Disciplinsko vijeće dostavlja odluke iz čl.117 Tužilačkom savjetu.”

Dosadašnji st. 4 i 5 postaju st. 5 i 6.

Član 51

U članu 125 stav 1 tačka 4 riječi: “ne dostavlja“ zamjenjuju se riječima: „bez opravdanog razloga ne dostavlja”.

Tačka 8 mijenja se i glasi:

 „8) ne podnese predlog za utvrđivanje disciplinske odgovornosti državnog tužioca odnosno rukovodioca državnog tužilaštva u slučajevima propisanim ovim zakonom, a znao je da postoje razlozi za disciplinsku odgovornost;”.

Član 52

 U članu 126 stav 1 riječi: “ministar pravde ili najmanje tri člana Tužilačkog savjeta.” zamjenjuju se riječima: “ili ministar pravde.”.

**Član 53**

 U članu 134 poslije stava 5 dodaju se dva nova stava koji glase:

 „Vanredni nadzor može se sprovesti na predlog Vrhovnog državnog tužioca, rukovodioca neposredno višeg tužilaštva i Tužilačkog savjeta, ukoliko se uoče problemi u radu državnog tužilaštva zbog velikog broja neriješenih predmeta, povećanog priliva ili složenosti predmeta ili se uoče drugi problemi u funkcionisanju državnog tužilaštva.

Način vršenja nadzora bliže se uređuje Pravilnikom o unutrašnjem poslovanju Državnog tužilaštva.”

**Član 54**

 U članu 137 posle stava 3 dodaje se novi stav koji glasi:

 „Zamjenik rukovodioca državnog tužilaštva iz stava 3 ovog člana, koji za vrijeme odsutnosti, spriječenosti za rad ili isteka mandata zamjenjuje rukovodica državnog tužilaštva ima prava i obaveze rukovodioca državnog tužilaštva.”

**Član 55**

 U članu 147 stav 5 riječi: „koji su u toku pred državnim tužilaštvom“ brišu se.

 Stav 6 mijenja se i glasi:

 „U vezi stava 5 ovog člana, vrhovni državni tužilac i glavni specijalni tužilac dužni su da učestvuju u radu sjednice na poziv Skupštine, anketnog odbora i radnih tijela Skupštine nadležnih za pravosuđe, antikorupciju i bezbjednost.“.

**Član 56**

 U članu 154 stav 2 poslije riječi: „savjetnici“ dodaju se riječi „i kandidati za državne tužioce“.

 U stavu 3 poslije riječi: „savjetnici“ dodaju se riječi „i kandidati za državne tužioce“.

 U stavu 5 poslije riječi „savjetnika“ dodaju se riječi: „i kandidata za državnog tužioca“.

**Član 57**

 Poslije člana 181 dodaje se novi član koji glasi:

„**Rok za donošenje podzakonskih akata**

**Član 181a**

Podzakonski akti za sprovođenje ovog zakona donijeće se najkasnije u roku od šest mjeseci od dana stupanja na snagu ovog zakona.“

**Član 58**

 Poslije člana 181 dodaju se tri nova člana koji glase:

**„Započeti postupci**

**Član 184f**

 Započeti postupci izbora državnih tužilaca i rukovodilaca državnih tužilaštava i napredovanja državnih tužilaca koji su pokrenuti po odredbama Zakona o Državnom tužilaštvu („Službeni list CG“, br. 11/15, 42/15, 80/17, 10/18, 76/20 i 59/21) a nijesu okončani po odredbama tog zakona, obustaviće se po sili ovog zakona.

Započeti postupci utvrđivanja povrede Etičkog kodeksa državnih tužilaca i disciplinske odgovornosti državnih tužilaca i rukovodilaca državnih tužilaštava koji do dana stupanja na snagu ovog zakona nijesu pravosnažno okončani, okončaće se po odredbama Zakona o Državnom tužilaštvu („Službeni list CG“, br. 11/15, 42/15, 80/17, 10/18, 76/20 i 59/21).

**Započeti postupci ocjenjivanja državnih tužilaca i rukovodilaca državnih tužilaštava**

**Član 184g**

 Postupci ocjenjivanja državnih tužilaca i rukovodilaca državnih tužilaštava započeti do dana stupanja na snagu ovog zakona okončaće se po odredbama Zakona o Državnom tužilaštvu („Službeni list CG“, br. 11/15, 42/15, 80/17, 10/18, 76/20 i 59/21).

**Započeti postupci inicijalne obuke**

**Član 184h**

Postupci inicijalne obuke započeti do dana stupanja na snagu ovog zakona okončaće se po odredbama Zakona o Državnom tužilaštvu („Službeni list CG“, br. 11/15, 42/15, 80/17, 10/18, 76/20 i 59/21).“

**Član 59**

 Poslije člana 181 dodaju se dva nova člana koji glase:

**„Odlaganje primjene pojedinih odredbi**

**Član 186b**

Odredbe čl. 67a i 85a ovog zakona primjenjivaće se od 1. januara 2025. godine.

**Donošenje plana za ocjenjivanje**

**Član 186c**

Plan za ocjenjivanje državnih tužilaca iz člana 86 stav 1 ovog zakona donijeće se u roku od tri mjeseca od dana stupanja na snagu ovog zakona.“

**Član 60**

 Poslije člana 187 dodaje se novi član koji glasi:

„**Ostvarivanje zarade državnih tužilaca do donošenja novog zakona**

**Član 187a**

Do donošenja zakona kojim će se urediti zarade nosilaca pravosudnih funkcija rukovodioci državnih tužilaštava i državni tužioci ostvaruju pravo na zaradu u skladu sa zakonom kojim se uređuju zarade zaposlenih u javnom sektoru.“

**Stupanje na snagu**

**Član 61**

Ovaj zakon stupa na snagu osmog dana od dana objavljivanja u "Službenom listu Crne Gore".